Diari Oficial de la Generalitat Valenciana


Sumari del DOGV 7104, del 05-09-2013 (2013/8613)

RESOLUCIÓ de 6 de juny de 2013, de la Direcció General d'Energia, per la qual s'atorga a Microclima Solar, SL Unipersonal, autorització administrativa per a la construcció d'una instal·lació de producció d'energia elèctrica de tecnologia fotovoltaica, de 9.300 kW de potència nominal, en el terme municipal de Biar (Alacant), i s'aprova el seu projecte d'execució. Expedient ATREGI/2007/422/03.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7104

Data del DOGV
:   05-09-2013

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2013/8613


Data del document
:   06-06-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * empresa privada

RESOLUCIÓ de 6 de juny de 2013, de la Direcció General d'Energia, per la qual s'atorga a Microclima Solar, SL Unipersonal, autorització administrativa per a la construcció d'una instal·lació de producció d'energia elèctrica de tecnologia fotovoltaica, de 9.300 kW de potència nominal, en el terme municipal de Biar (Alacant), i s'aprova el seu projecte d'execució. Expedient ATREGI/2007/422/03. [2013/8613]  
Antecedents de fet  
  
Amb data 25 de maig de 2012, Baywa RE España, SL Unipersonal, com a propietària de Microclima Solar, SL Unipersonal, a través de representant degudament acreditat, va presentar davant del Servici Territorial d'Energia d'Alacant un escrit dirigit a la Direcció General d'Energia, en què exposava que:  
- Per la Resolució de 3 de febrer de 2010, de l'òrgan provincial esmentat, Microclima Solar, SL Unipersonal, és titular d'una autorització administrativa i aprovació de projecte d'execució per a la construcció d'una planta solar fotovoltaica de connexió a xarxa de 9.300 kWn en el terme municipal de Biar (Alacant), que s'integra en un parc solar de 65,1 MWn en total, que també inclou el municipi de Banyeres de Mariola (Alacant).  
- Per la Resolució de 29 de desembre de 2011, del mateix òrgan, es va concedir a Microclima Solar, SL Unipersonal, ampliació del termini de sis mesos en l'aprovació del projecte d'execució mencionada per a l'acabament de les instal·lacions elèctriques compreses en la Resolució de 3 de febrer de 2010 esmentada.  
- Per l'envergadura del projecte, els actes administratius esmentats corresponen al centre directiu competent en matèria d'energia.  
  
I sol·licita:  
- Que es concedisca nova pròrroga per a l'execució del projecte d'execució aprovat i que es procedisca a validar els actes administratius mencionats.  
Junt amb l'escrit mencionat s'adjuntava la documentació següent:  
- Acreditació de la capacitat tècnica i la solvència econòmica suficient de Baywa RE España, SL Unipersonal, per a dur a terme la construcció de la instal·lació fotovoltaica esmentada.  
- Separates al projecte inicial d'afecció de la instal·lació interessada a línies aèries de 220 i 400 kV titularitat de Red Eléctrica de España, SA Unipersonal, presentades el 18 d'abril de 2012.  
Amb data 28 de maig de 2012, el Servici Territorial d'Energia d'Alacant va traslladar escrit a este òrgan directiu, va proposar la convalidació de les resolucions esmentades i va traslladar un informe, de 23 de maig de 2012, de Red Eléctrica de España, SA Unipersonal, en què s'indica que d'acord amb les separates al projecte del parc solar de 65,1 MW (7 plantes de 9,3 MW), a ubicar en els termes municipals de Biar i Banyeres de Mariola, en la província d'Alacant, que li han sigut remeses, es complixen les distàncies de seguretat exigides per la reglamentació vigent a les línies elèctriques de la seua titularitat.  
Posteriorment, amb data 30 de novembre de 2012, Microclima Solar, SL Unipersonal, a través de representant degudament acreditat, va presentar davant del Servici Territorial d'Energia d'Alacant un escrit en què exposava que:  
- Al desembre de 2009 va sol·licitar davant de l'òrgan provincial esmentat sol·licitud d'autorització administrativa i aprovació de projecte per a la construcció d'una planta solar fotovoltaica de connexió a xarxa de 9.300 kWn en el terme municipal de Biar (Alacant). Esta petició va ser resolta pel mencionat òrgan el 3 de febrer de 2010.  
- S'ha modificat parcialment l'emplaçament de la instal·lació davant la impossibilitat d'ubicar la instal·lació en certes parcel·les previstes en el projecte aprovat.  
- En el projecte modificat, que acompanya la sol·licitud esmentada, es preveuen les distàncies de seguretat a mantindre respecte a línies d'alta tensió, titularitat de Red Eléctrica de España, SA Unipersonal, que sobrevolen diverses de les parcel·les on s'emplaçarà la instal·lació fotovoltaica interessada.  
  
Junt amb l'escrit de presentació d'estes peticions s'acompanyava la documentació següent:  
- Projecte tècnic de modificació de la instal·lació solar fotovoltaica esmentada, firmat per tècnic competent, acompanyat de declaració responsable d'este, de data 15 de novembre de 2012.  
- Separates per a l'obtenció de condicionat tècnic per a:  
a) Ajuntament de Biar (Alacant).  
b) Red Eléctrica de España, SA Unipersonal.  
c) Iberdrola Distribución Eléctrica, SA Unipersonal.  
El projecte tècnic esmentat va ser complementat per l'interessat, a instància de l'òrgan instructor, en data 21 de març de 2013.  
El procediment administratiu corresponent a esta sol·licitud ha sigut tramitat amb l'expedient a què es fa referència ATREGI/2007/422/03, incoat pel Servici Territorial d'Energia d'Alacant.  
Per la Resolució de 2 de febrer de 2010, de la Direcció General d'Energia de la Conselleria d'Infraestructures i Transport, es va atorgar, a favor de Microclima Solar, SL, la condició d'instal·lació de producció acollida al règim especial a una instal·lació fotovoltaica de la mateixa potència total (9,3 MW) i amb emplaçament en els mateixos polígons de Biar que la instal·lació objecte d'esta resolució.   
La instal·lació elèctrica de producció la modificació de la qual se sol·licita disposa d'autorització administrativa de construcció i d'aprovació de projecte d'execució, atorgades ambdós per la Resolució de 3 de febrer de 2010, del Servici Territorial d'Energia d'Alacant, amb les característiques següents:  
- Emplaçament instal·lació: zona E ?polígon 17, parcel·les 1, 2, 7, 8, 9, 10 i 11, i polígon 18, parcel·les 33 i 34 (paratge Plans de l'Algar), terme municipal de Biar (Alacant).  
- Característiques tècniques: instal·lació solar fotovoltaica composta per 52.080 mòduls fotovoltaics i 1.860 inversors de 5 kW cada un, amb una potència total de 9.300 kW. 10 centres de transformació de tipus prefabricat de 1.000 kVA cada un.  
Amb data 29 de desembre de 2011, l'òrgan provincial esmentat va concedir una ampliació de termini de sis mesos més per a l'execució i terminació de la instal·lació solar fotovoltaica i els centres de transformació abans indicats. Anteriorment, per ambdós resolucions de l'òrgan territorial mencionat, de 4 d'octubre de 2010 i d'11 de maig de 2011, el període d'execució inicial previst en l'aprovació del projecte efectuat per la Resolució de 3 de febrer de 2010 va ser ampliat en el mateix termini.  
La sol·licitud de modificació ha sigut objecte d'informació pública als efectes previstos en l'article 9 de l'esmentat Decret 88/2005, de 29 d'abril, durant el termini de 20 dies en:  
- El Diari Oficial de la Comunitat Valenciana del 9 de gener de 2013 (DOCV 6939).  
D'acord amb la documentació que hi ha en l'expedient no han sigut presentades al·legacions.  
D'acord amb el procediment reglamentàriament establit, a fi que, en el termini de 20 dies, presentaren la seua conformitat o oposició a l'autorització sol·licitada i emeteren, si era procedent, els oportuns condicionats tècnics al projecte tècnic de la instal·lació, es va remetre separata d'este, referida a la part de la instal·lació corresponent, a les administracions, organismes i empreses de servici públic o d'interés general següents, als béns o drets a càrrec seu dels quals puguen ser afectats per esta, amb el resultat que, en síntesi, s'indica:  
- Ajuntament de Biar. Per mitjà d'un escrit de 16 de gener de 2013, es dóna la conformitat a la modificació del projecte d'instal·lació solar fotovoltaica, amb la indicació que les parcel·les vinculades a esta són coincidents amb la resolució de les declaracions d'interés comunitari (DIC) en sòl no urbanitzable comú, que la instal·lació no afecta béns, instal·lacions o obres dependents de l'ajuntament, en recular-se la instal·lació dels camins públics a mesura que es resol en les DIC esmentades i que la instal·lació es troba allunyada de sòl protegit pel seu valor ecològic paisatgístic i fora de la zona de protecció de llits del riu Vinalopó.  
  
- Red Eléctrica de España, SA Unipersonal (també REE). Com a transportista, per mitjà d'un escrit de data 15 de març de 2013, informa que la instal·lació projectada en la modificació complix les distàncies de seguretat exigides per la normativa vigent a la línia de la seua propietat de 400 kV entre les subestacions ST Beneixama i ST Rocamora. En este informe, REE establix les consideracions i condicionat a què haurà de subjectar-se la instal·lació, i indica que este és independent de l'informe d'accés i connexió a les xarxes de distribució o transport, en particular, del que ha d'emetre REE com a operador del sistema. Per mitjà d'un escrit de 5 d'abril de 2013, Microclima Solar, SL Unipersonal, va manifestar la seua conformitat al condicionat de REE.  
  
- Iberdrola Distribución Eléctrica, SA Unipersonal. Per mitjà d'un escrit de data 16 de gener de 2013, informa que algunes de les parcel·les en què s'ubica el projecte en qüestió podrien estar afectades per l'existència de línies de 20 kV, en concret pel triple circuit de les línies denominades LMT 20 kV cooperativa, LMT 20 kV Biar i LMT 20 kV Camp de Mirra, i sol·licita que el promotor reflectisca la posició relativa de les línies sobre els terrenys on s'ubica el projecte, a més de condicionar la seua conformitat a les solucions que aporte el promotor per a minimitzar estes afeccions, de conformitat amb la normativa vigent. Per mitjà d'un escrit amb data d'entrada 25 de gener de 2013, Microclima Solar, SL Unipersonal, va remetre contestació a l'anterior, de la qual es va donar trasllat a Iberdrola Distribución Eléctrica, SA Unipersonal.  
  
Consta en l'expedient còpia de la declaració d'impacte ambiental (DIA) formulada amb data 5 d'abril de 2011, de la Direcció General de Gestió del Medi Natural, de la Conselleria de Medi Ambient, Aigua, Urbanisme i Habitatge, per la qual es considera acceptable, només als efectes ambientals, i sense perjuí de l'obtenció prèvia de les autoritzacions sectorials que hi siguen aplicables, un parc solar, compost per set plantes solars fotovoltaiques, una de les quals promoguda per Microclima Solar, SL, en els termes municipals de Biar i Banyeres de Mariola (Alacant), entre les quals es troba la interessada en la present resolució, sempre que este es desenrotlle amb les previsions de l'estudi d'impacte ambiental, la documentació presentada que va servir de base per a la formulació de la declaració d'impacte ambiental i d'acord amb els condicionants i modificacions establits en esta. La DIA mencionada agrupa set projectes d'altres tants titulars perquè la infraestructura elèctrica de l'evacuació de l'energia produïda per cada una és parcialment comuna en haver-se establit un únic punt de connexió amb la xarxa de distribució de la zona.  
  
Consta en l'expedient còpia dels actes administratius següents de la titular de la Conselleria d'Infraestructures, Territori i Medi Ambient:  
  
- Resolució de 27 de desembre de 2011, per la qual es declara d'interés comunitari (DIC) la instal·lació d'una planta solar fotovoltaica en sòl no urbanitzable del terme municipal de Biar (Alacant), polígon 17, parcel·les 1, 2, 7, 8, 9, 10 i 11.  
- Resolució de 27 de desembre de 2011, per la qual es declara d'interés comunitari (DIC) la instal·lació d'una planta solar fotovoltaica en sòl no urbanitzable del terme municipal de Biar (Alacant), polígon 17, parcel·la 3.  
- Resolució de 15 de desembre de 2011, per la qual es declara d'interés comunitari (DIC) la instal·lació d'una planta solar fotovoltaica en sòl no urbanitzable del terme municipal de Biar (Alacant), polígon 18, parcel·les 33 i 34.  
Totes a favor de Microclima Solar, SL.  
En la documentació presentada consta acreditació que Baywa RE España, SL Unipersonal, soci únic de Microclima Solar, SL Unipersonal, exercix l'activitat de producció d'energia elèctrica, ja que és titular d'unes quantes instal·lacions de la mateixa tipologia que les interessades en este procediment.  
Amb data 5 de febrer de 2013, Iberdrola Distribución Eléctrica, SA Unipersonal, propietari del punt de connexió de la xarxa de distribució on la planta fotovoltaica evacuarà l'energia generada, va emetre proposta tecnicoeconòmica en què es fixen les condicions de connexió, junt amb les especificacions tècniques per a l'execució del projecte d'instal·lació fotovoltaica i de la infraestructura elèctrica de la xarxa d'extensió. Este informe va ser complementat per un altre de data 17 d'abril de 2013, i va constar igualment en l'expedient l'acceptació d'esta proposta per part del sol·licitant amb data 22 d'abril de 2013.   
  
Consta en l'expedient comunicació de l'operador del sistema (OS), de 13 de març de 2013, d'acceptabilitat des de la perspectiva de la xarxa de transport per a l'accés a les xarxes de distribució d'unes quantes plantes fotovoltaiques, entre les quals es troba la referent a la present resolució a connectar en el nuc de distribució de Beneixama en 132 kV, subjacent o amb influència en el nuc de 400 kV de Beneixama. En esta comunicació, l'OS informa que en l'àmbit nodal de Beneixama la planta de 9,3 MW promoguda a Biar (Alacant) per Microclima Solar, SL Unipersonal, resulta viable, de conformitat amb l'escenari i els condicionants reflectits en esta comunicació.  
A la vista del contingut i pronunciaments d'ambdós informes, ha de considerar-se que la instal·lació no generarà incidències negatives en el sistema.  
Com que es tracta d'una instal·lació de generació d'energia elèctrica en règim especial, amb la seua construcció i posada en marxa es contribuirà al compliment dels objectius energètics i mediambientals, regionals i nacionals, relatius al major aprofitament dels recursos energètics locals, a l'augment del nivell d'autoabastiment i l'eliminació de les emissions atmosfèriques procedents de centrals de generació elèctrica convencional equivalents a la interessada en el procediment esmentat.  
  
Consta en l'expedient informe favorable de data 2 de maig de 2013, del Servici Territorial d'Energia d'Alacant, òrgan encarregat de la instrucció de l'expedient.  
  
Fonaments de dret  
La instrucció i la resolució del present procediment administratiu correspon a la Generalitat, ja que la instal·lació elèctrica que n'és l'objecte està radicada íntegrament en territori de la Comunitat Valenciana i es tracta d'una sol·licitud de construcció d'una instal·lació de producció d'energia elèctrica en règim especial, d'acord amb el que establix l'article 28.3 de la Llei 54/1997, de 27 de novembre, del Sector Elèctric.  
  
D'acord amb el que disposa l'article 4.1.a del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, que concorda amb l'article 18 del Decret 188/2012, de 21 de desembre, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, correspon a la Direcció General d'Energia d'este departament la resolució del present procediment.  
Atés el que disposa l'article 67 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb la convalidació d'actes administratius.   
D'acord amb els apartats 3 i 4 de l'article 28 i l'article 34 del Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, este centre directiu és l'òrgan superior jeràrquic del Servici Territorial d'Energia d'Alacant als efectes de l'apartat 3 de l'article 67 mencionat de la Llei 30/1992, de 26 de novembre.  
  
D'acord amb l'article 27.1.b de la Llei 54/1997, de 27 de novembre, del Sector Elèctric, la instal·lació objecte del present procediment té la consideració de producció d'energia elèctrica en règim especial, ja que té una potència instal·lada que no supera els 50 MW, utilitza com a energia primària una energia renovable no consumible (la radiació solar) i el titular no realitza activitats d'energia elèctrica en règim ordinari.  
  
D'acord amb l'article 28.1 de la Llei 54/1997, de 27 de novembre, la construcció i modificació d'instal·lacions de producció d'energia elèctrica en règim especial estarà sotmesa al règim d'autorització administrativa prèvia que tindrà caràcter reglat. Així mateix, l'article 7.1.a del Decret 88/2005, de 29 d'abril, establix la necessitat d'autorització administrativa per a la construcció de les instal·lacions de producció d'energia elèctrica.  
D'acord amb el que disposa l'article 28.2 de la Llei 54/1997, l'article 121 del Reial Decret 1955/2000, d'1 de desembre, i l'article 8 del Decret 88/2005, de 29 d'abril, els sol·licitants d'autoritzacions de construcció i modificació d'este tipus d'instal·lacions hauran d'acreditar la capacitat legal, tècnica i economicofinancera adequada al tipus de producció que desenrotllaran.  
Segons l'esmentat article 121.3, incís a), del Reial Decret 1955/2000, d'1 de desembre, per a acreditar la capacitat legal els sol·licitants d'autoritzacions d'instal·lacions de producció hauran de tindre personalitat física o jurídica pròpia.  
  
Segons l'esmentat article 121.3, incís b), del Reial Decret 1955/2000, d'1 de desembre, és prou per a acreditar la capacitat tècnica que els sol·licitants d'autoritzacions d'instal·lacions de producció compten entre els seus accionistes, almenys, amb un soci que participe en el capital social amb un percentatge igual o superior al 25 per cent i que puga acreditar la seua experiència durant els últims tres anys en l'activitat de producció.  
D'acord amb l'esmentat article 121.3, incís c), del Reial Decret 1955/2000, d'1 de desembre, s'entén complida la capacitat econòmica de la societat del sol·licitant d'autoritzacions d'instal·lacions de producció quan aporte acreditació que garantisca la viabilitat econòmica i financera del projecte, i l'Administració competent podrà eximir-la d'esta acreditació per a aquelles que van exercir esta activitat amb anterioritat.  
D'acord amb el que disposa l'article 28.2 de la Llei 54/1997, els sol·licitants d'estes autoritzacions hauran d'acreditar el compliment adequat de les condicions de protecció del medi ambient.  
D'acord amb l'article 24 de la Llei 10/2004, de 9 de desembre, de la Generalitat, del Sòl no Urbanitzable, que concorda amb l'article 5 de la Llei 2/1989, de 3 de març, de la Generalitat Valenciana, d'Impacte Ambiental, i el seu desplegament reglamentari, el projecte ací interessat constituïx un dels supòsits fàctics en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell.  
  
D'acord amb l'article 7.1.b del Decret 88/2005, de 29 d'abril, el projecte d'execució d'instal·lacions necessita aprovació, ja que la modificació sol·licitada no es troba en els supòsits previstos de «modificacions no importants» de l'article 13 del reglament esmentat.  
De conformitat amb l'incís a) de l'article 3 del Decret 88/2005, de 29 d'abril, la instal·lació està classificada dins del grup primer.  
Per a les sol·licituds d'autorització administrativa i aprovació del projecte d'execució és aplicable el capítol II del Decret 88/2005, de 29 d'abril, per estar classificada la instal·lació elèctrica objecte del present procediment dins del grup primer.  
D'acord amb el que disposen l'article 28.3 de la Llei 54/1997 i l'article 5 del Reial Decret 661/2007, de 25 de maig, pel qual es regula l'activitat de producció d'energia elèctrica en règim especial, l'autorització de construcció i modificació d'instal·lacions de producció d'energia elèctrica en règim especial no podrà ser atorgada si el seu titular no ha obtingut prèviament el dret d'accés i l'autorització del punt de connexió a la xarxa de distribució corresponent.   
  
D'acord amb el que preveu l'apartat 6 de l'annex XI, «Accés i connexió a la xarxa», per a instal·lacions o agregacions d'estes de més de 10 MW, amb connexió existent i prevista a la xarxa de distribució, i després de la conclusió de la seua acceptabilitat pel gestor de distribució, este sol·licitarà a l'operador del sistema la seua acceptabilitat des de la perspectiva de la xarxa de transport en els procediments d'accés i connexió. Es considera agregació el conjunt de generadors existents o previstos amb potència instal·lada major d'1 MW i amb afecció majoritària sobre un mateix nuc de la xarxa de transport.  
D'acord amb l'article 2.3.B.2 del Decret 88/2005, de 29 de novembre, en la sol·licitud d'autorització administrativa ha de justificar-se la necessitat de la instal·lació i que esta no genera incidències negatives en el sistema.   
D'acord amb el que disposa l'article 28.2 de la Llei 54/1997, els sol·licitants d'autoritzacions de construcció i modificació d'este tipus d'instal·lacions hauran d'acreditar les condicions tècniques i de seguretat de les instal·lacions proposades.  
D'acord amb el que establix l'article 130.1 del Reial Decret 1955/2000, d'1 de desembre, els projectes d'execució d'instal·lacions elèctriques sotmesos a aprovació hauran d'elaborar-se d'acord amb els reglaments tècnics en la matèria, en concret amb el que establix el Reial Decret 3275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació i les seues instruccions tècniques complementàries, i el Reial Decret 842/2002, de 2 d'agost, pel qual s'aprova el Reglament Electrotècnic per a Baixa Tensió i les seues instruccions tècniques complementàries.  
  
Tenint en compte el que s'ha exposat anteriorment, una vegada complits els requisits i els procediments legals i reglamentaris establits en la legislació vigent aplicables, resolc:  
  
Primer  
Convalidar la Resolució de 3 de febrer de 2010, del Servici Territorial d'Energia d'Alacant, d'autorització administrativa de construcció i aprovació de projecte d'execució, atorgada a Microclima Solar, SL, pel que fa a les instal·lacions elèctriques identificades en la dita resolució com a «zona E», i les pròrrogues atorgades per este òrgan per a l'execució i acabament del projecte d'execució aprovat.  
  
  
Segon  
Atorgar a Microclima Solar, SL Unipersonal, autorització administrativa per a la modificació de les instal·lacions elèctriques incloses en el punt primer de la present resolució, que quedaran amb les característiques següents:  
- Emplaçament instal·lació: polígon 17, parcel·les 1, 2, 7, 8, 9, 10 i 11, i polígon 18, parcel·les 33 i 34 (paratge Plans de l'Algar), terme municipal de Biar (Alacant).  
- Planta solar fotovoltaica:  
a) Nombre mòduls fotovoltaics: 52.080 mòduls.  
b) Potència unitària mòdul: 190 W (silici amorf).  
c) Nombre inversors: 1.860.  
d) Potència unitària inversor: 5 kW (monofàsic).  
e) Potència nominal planta: 9.300 kW.  
f) Potència pic planta: 9.895,2 kW.  
- Centres de transformació interiors de la planta solar:  
a) Nombre centres de transformació: 10.  
b) Potència unitària: 1.000 kVA.  
c) Tensions nominals: 0,4/20 kV.  
El pressupost total de les instal·lacions relatives a les instal·lacions objecte de la present autorització és de quinze milions quatre-cents huit mil nou-cents seixanta-quatre euros amb trenta cèntims (44.653.199,30 €).  
De conformitat amb el primer paràgraf de l'article 28.3 de Llei 54/1997, de 27 de novembre, del Sector Elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjuí de les concessions, autoritzacions, llicències i permisos, tant públiques com privades, que siguen necessàries obtindre per part de Microclima Solar, SL Unipersonal, d'acord amb altres disposicions que hi resulten aplicables, i en especial les relatives a l'ordenació del territori i al medi ambient.  
  
D'acord amb el que disposa el punt primer de la declaració d'impacte ambiental formulada, amb data 5 d'abril de 2011, per la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge, esta autorització, junt amb la modificació, s'atorga sempre que el projecte es desenrotlle amb les previsions de l'estudi d'impacte ambiental, la documentació presentada que va servir de base per a la formulació de la declaració d'impacte ambiental i d'acord amb els condicionants i les modificacions que s'hi establixen per al parc fotovoltaic de 65,1 MW de què forma part la present planta i, en particular, per a esta les següents:  
- Excloure l'ocupació de la parcel·la 3 del polígon 17 del terme municipal de Biar, inclosa en l'expedient 41/11-AIA, promogut per Microclima Solar, SL, amb referència LRY 4254/0109, a causa de la consideració de la seua inclusió en la unitat del paisatge del riu Vinalopó, element de la infraestructura verda de la Comunitat Valenciana que, de conformitat amb els articles 19.bis i següents de la LOTPP, ha de preservar-se, i limitar per a això la localització i integració de nous usos i activitats en el territori.   
- Haurà d'obtindre's autorització per a l'ocupació del sòl forestal, així com de les vies pecuàries afectades pel traçat de les línies elèctriques d'evacuació.  
- Les infraestructures elèctriques associades (subestació elèctrica, línia d'evacuació, etc.) que es troben sotmeses a avaluació d'impacte ambiental per la legislació sectorial, hauran de sotmetre's al procediment corresponent a través de l'òrgan substantiu.  
La present autorització de construcció i modificació s'atorga condicionada al compliment de les determinacions reflectides en les resolucions de 15 i 27 de desembre de 2011, relacionades en la part expositiva, per les quals la Conselleria d'Infraestructures, Territori i Medi Ambient, va declarar d'interés comunitari (DIC) la instal·lació d'una planta solar fotovoltaica en sòl no urbanitzable del terme municipal de Biar (Alacant), polígon 17, parcel·les 1, 2, 3, 7, 8, 9, 10 i 11, i polígon 18, parcel·les 33 i 34, en particular les recollides en el punt primer d'estes referents a l'ús, aprofitament urbanístic (superfície de parcel·les afectades per l'actuació; superfície perímetre envoltant de les plaques fotovoltaiques; superfície ocupada per les plaques solars; superfície ocupada per construccions; superfície vials interiors; superfície total ocupada per les instal·lacions; percentatge d'ocupació; coeficient d'edificabilitat; altura màxima en edificacions i en plaques i nombre de plantes; separació mínima a límits; separació mínima a camins públics), termini de vigència i compliment de totes i cada una de les condicions dels informes que hi figuren i que van motivar aquelles.  
  
El titular de la present autorització tindrà els drets, deures i obligacions arreplegats en el capítol II del títol IV de la Llei 54/1997, de 27 de novembre, del Sector Elèctric, i el seu desplegament reglamentari. En tot cas, Microclima Solar, SL Unipersonal, haurà d'observar els preceptes, mesures i condicions que s'establisquen en la legislació aplicable en cada moment a l'activitat de producció d'energia elèctrica en règim especial.  
L'incompliment de les condicions i dels requisits establits en la present autorització o la variació substancial dels pressupostos que han determinat el seu atorgament podran donar lloc a la seua revocació.  
La instal·lació d'energia elèctrica en règim especial autoritzada haurà d'inscriure's en el Registre Administratiu d'Instal·lacions de Producció d'Energia Elèctrica, amb l'acreditació prèvia del compliment dels requisits i conforme al procediment establit reglamentàriament.  
  
  
Tercer  
Aprovar el projecte d'execució de la modificació, junt amb el seu annex, presentat, i habilitar Microclima Solar, SL Unipersonal, a la construcció de les instal·lacions interessades, d'acord amb les condicions següents:  
1. Sense perjuí del que disposa el punt segon de la present resolució en relació amb les determinacions de la declaració d'impacte ambiental i d'interés comunitari esmentades, les instal·lacions hauran d'executar-se segons el projecte presentat i amb els condicionats tècnics establits per les administracions, organismes i empreses de servici públic o d'interés general afectats per la present instal·lació i que han sigut acceptats pel titular d'esta. En particular, la present aprovació es condiciona al compliment de les distàncies de seguretat reglamentàries establides en la regulació de seguretat industrial de la instal·lació a la línia aèria de 20 kV, triple circuit (cooperativa, Biar i Camp de Mirra). En el cas que per a això fóra necessari introduir modificacions respecte de la documentació presentada i aprovada, el titular de la present resolució haurà de sol·licitar prèviament a esta direcció general l'aprovació corresponent.  
  
2. La instal·lació a executar complirà, en tot cas, allò que s'ha establit en el Reial Decret 3275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació i les seues instruccions tècniques complementàries, i en el Reial Decret 842/2002, de 2 d'agost, pel qual s'aprova el Reglament Electrotècnic per a Baixa Tensió i les seues instruccions tècniques complementàries.  
3. El període d'execució de la instal·lació serà de nou mesos. Este termini constituïx la pròrroga sol·licitada per mitjà d'un escrit de 25 de maig de 2012, el qual es comptarà des de l'endemà de la notificació de la present resolució. No obstant això, amb anterioritat a la seua finalització podrà sol·licitar-se una ampliació concreta d'este per mitjà de sol·licitud motivada davant d'este òrgan directiu, acompanyant a este efecte la documentació justificativa de la demora i del cronograma de treballs previstos per al nou termini sol·licitat.   
4. Als efectes previstos en l'article 18.2 del Reial Decret Legislatiu 1/2008, d'11 de gener, pel qual s'aprova el Text Refós de la Llei d'Avaluació d'Impacte Ambiental de projectes, Microclima Solar, SL Unipersonal, comunicarà al Servici Territorial d'Energia d'Alacant el començament de les obres, que al seu torn ho comunicarà a l'òrgan ambiental en nom d'esta direcció general com a òrgan substantiu.  
  
5. Així mateix, el titular d'esta resolució estarà obligat a comunicar per escrit amb la diligència adequada les incidències dignes de menció que es produïsquen durant l'execució, tant a esta direcció general com al Servici Territorial d'Energia d'Alacant.  
6. El titular de la present resolució estarà obligat a complir els deures i les obligacions derivats de la legislació de prevenció de riscos laborals vigent durant la construcció.  
7. Sense perjuí del que preveu l'article 12.4 del Decret 88/2005, de 29 d'abril, personal tècnic en la matèria adscrit a esta direcció general o del Servici Territorial d'Energia podran realitzar les comprovacions i les proves que consideren necessàries durant les obres i quan finalitzen estes en relació amb l'adequació d'esta a la documentació tècnica presentada i al compliment de la legislació vigent i de les condicions d'esta resolució.  
8. Una vegada finalitzades les obres de construcció de la instal·lació, Microclima Solar, SL Unipersonal, en el termini màxim de 10 dies hàbils, ho comunicarà al Servici Territorial d'Energia d'Alacant als efectes de l'article 18.2 del Reial Decret Legislatiu 1/2008, d'11 de gener, i de la sol·licitud de l'autorització d'explotació prevista en l'article 12 del Decret 88/2005, de 29 d'abril. Amb la dita comunicació s'acompanyarà un certificat de direcció i final d'obra, subscrit per persona facultativa competent, que acreditarà que és conforme als reglaments tècnics en la matèria, d'acord amb el que s'establix en la normativa vigent per als projectes d'instal·lacions elèctriques i igualment respecte a la present autorització administrativa i aprovació de projecte d'execució. Quan el certificat de direcció i final d'obra esmentat no estiga visat pel col·legi professional corresponent s'acompanyarà de l'oportuna declaració responsable, d'acord amb allò que s'indica en la Resolució de 22 d'octubre de 2010, de la Direcció General d'Energia, publicada en el Diari Oficial de la Comunitat Valenciana número 6389, de data 3 de novembre de 2010.  
9. Una vegada atorgada l'autorització d'explotació de la instal·lació interessada en el present procediment, en el termini màxim de 10 dies, el Servici Territorial d'Energia d'Alacant ho comunicarà a esta direcció general, així com a l'òrgan ambiental als efectes de l'article 18.2 del Reial Decret Legislatiu 1/2008, d'11 de gener, en nom d'esta direcció general com a òrgan substantiu.  
10. Esta direcció general, amb el tràmit previ del procediment oportú, deixarà sense efecte esta aprovació en qualsevol moment en què observe l'incompliment o inobservança de les condicions que s'hi imposen.  
  
Quart  
Ordenar:  
- La publicació de la present resolució en el Diari Oficial de la Comunitat Valenciana.  
- La notificació de la present resolució a Microclima Solar, SL Unipersonal, a totes les administracions o organismes públics i empreses de servicis públics o servicis d'interés general que han intervingut, o han pogut intervindre, en el procediment d'autorització, les que han emés, o van haver d'emetre, condicionat tècnic al projecte d'execució, tot això de conformitat amb el que disposen els articles 10 i 11.3 del Decret 88/2005 de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.  
  
Contra la present resolució, que no posa fi a la via administrativa, podrà interposar-se recurs d'alçada davant la Secretaria Autonòmica d'Indústria i Energia d'esta conselleria en el termini d'un mes, comptat des de l'endemà de la seua notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
València, 6 de juny de 2013.- El director general d'Energia: Antonio Cejalvo Lapeña.